23PRO-11

Nafarroako Gorteetako kide eta Unión del Pueblo Navarro (UPN) talde parlamentarioaren eledun den José Javier Esparza Abaurrea jaunak, Legebiltzarreko Erregelamenduan xedatuaren babesean (168. artikulua), honako lege-proposamen hau aurkezten du, izapidetua izateko:

**Foru Lege proposamena, zeinaren bidez aldatzen baita ekainaren 2ko 4/2008 Legegintzako Foru Dekretua, Pertsona Fisikoen Errentaren Gaineko Zergari buruzko Foru Legearen testu bategina onesten duena.**

Zioen azalpena

Azken hiru urteotan, Covid 19aren krisiaren ondorioengatik inflazio akutuko aldia jasan dugu, Ukrainako inbasioak munduko ekonomian izandako inpaktuaren kariaz areagotua. Inflazio-aldi horren bortitzak agerian jarri ditu inflazioaren efektu kaltegarriak; batik bat, etxe eta familien errentari ekartzen dion erosahalmen-galera dela medio.

Efektu hori bi bidetatik handitzen da. Batetik, prezio-igoera geraraztearren taxutu eta inplementaturiko politika ekonomikoek eskaria eta ekonomia hoztu egiten dituztelako; esate baterako, moneta-politikan interes-tasen igoera aplikatzen delako. Bestetik, inflazioa dela-eta gure zerga-sistema distortsionatzen den moduagatik; izan ere, bertako parametroak, adibidez pertsona fisikoen errentaren gaineko zergako tarteak eta kenkariak, dirutan edo nominalki ezartzen dira. Zehazki, inflazioak, pareko errenta-igoerarik ez dagoenean, erosahalmena kentzen dio errentari, baina halako moldez non diru-sarreren erosahalmen-galera horri ez zaion uztartzen PFEZaren moldaketa bat, aintzat hartuko lukeena zerga hori ordaintzen dutenen ahalmen ekonomikoak behera egin duela.

Baldin prezio-igoerarekin batera horren pareko errenta-igoera bat gertatuko balitz, orduan ere inflazioak zergaren ordaintzea errenta horiei legokiekeena baino handiagoa izatera bultzatuko luke, ezen, haien erosahalmenari eusten bazaio ere, batez besteko tasa handiagoetan eginen da zerga-ordainketa: dela goragoko tarte batera jauzi egiteagatik, dela tasa altuan errenta-proportzio handiagoa kargatzeagatik. "Hotzezko progresibitate" gisa ezagutu ohi den efektua da.

Bi kasu horietako edozein, baita errentek prezioek baino erritmo apalagoan gora eginen luketenekoak ere, ezbairik gabe de factozko zerga-igoera dira. Igoera mozorrotua, zerga-arloko edozein lege-aldaketa egiteko beharrezkoak diren prozedurei jarraituz onetsia izan ez dena. Zerga ez bada inflazioaren arabera doitzen, zerga-karga igo egiten da nahiz eta zergadunaren eroshalmenaren areagotzerik gertatu ez, azken horrek izan beharko lukeen arren jasandako zerga-kargarako aldagai erabakigarria.

Iraganean, tributu-arloko gure autonomia baliatuz, PFEZean zenbait deflaktazio egin izan dira, diskrezionalki, Nafarroan. Alegia: zergaren parametro nominalak doitu egin dira, aurreko epealdiren batean jasandako inflazioaren parte bat aintzat hartze aldera. Egia bada ere doikuntza horiek prezio-igoeraren efektua indargabetzearen beharrari erantzuten diotela, diskrezional izate horrek eskas edo hankamotz bihurtzen ditu, bai eta zalantzazko ere, eta kasuko bolada politikoko gorabeheren baitan uzten ditu.

Aitzitik, deflaktazio automatiko batek, gure zerga-legeetan halakotzat jasota, gainditu eginen lituzke muga horiek, jadanik gertatzen ari den bezala Frantzia, Estatu Batuak, Herbehereak edo Kanada bezalako herrialdeetan. Berriki besteren batek ere haiekin bat egin du, Austriak kasu.

Deflaktazioa automatikoki egin dadila lortzeko, beharrezkoa da PFEZa uztartzea Nafarroako Kontsumo Prezioen Indizeak urtez urte izaten duen bilakaerari.

Hori horrela, proposatzen da aldatzea Pertsona Fisikoen Errentaren Gaineko Zergari buruzko Foru Legearen testu bategina onesten duen ekainaren 2ko 4/2008 Legegintzako Foru Dekretua, honela aldatu ere:

Artikulu bakarra.Aldatu egiten da Pertsona Fisikoen Errentaren Gaineko Zergari buruzko Foru Legearen testu bategina onesten duen ekainaren 2ko 4/2008 Legegintzako Foru Dekretua, xedapen gehigarri berri bat erantsiz, honako testu hau izanen duena:

Hirurogeita hamargarren xedapen gehigarria. Oinarri orokorrari aplikatzekoa den tarifa deflaktatzea, bai eta gutxieneko pertsonalagatiko eta gutxieneko familiarragatiko kenkarien zenbatekoak ere.

1. Foru lege honetako 59.1 artikuluko likidazio-oinarri orokorra deflaktatu eginen da Nafarroako Kontsumo Prezioen Indizearen bilakaera % 2 baino gehiagokoa denean. Deflaktazioaren zenbatekoa eginen da aintzat harturik Nafarroako Kontsumo Prezioen Indizeak abenduan agertzen duen urtearteko aldatze-tasa, hurrengo zergalditik aurrerako eraginez.

2. Halaber, foru lege honetako 62.9 artikuluak hizpide dituen gutxieneko pertsonal eta gutxieneko familiarrengatiko kenkarien zenbatekoak aurreko 1. apartatuan zehazturiko modu berean handituko dira.

Azken xedapena.Foru lege honek Nafarroako Aldizkari Ofizialean argitara emana izan eta biharamunean hartuko du indarra.

Iruñean, 2023ko azaroaren 2an

Foru parlamentaria: José Javier Esparza Abaurrea